ראיין קראוזר

**ראיין קראוזר** (באנגלית: **Ryan Crouser**; נולד ב-18 בדצמבר 1992) הוא אתלט אמריקאי. שלוש פעמים ברציפות האלוף האולימפי (ריו דה ז'ניירו 2016, טוקיו 2020 ופריז 2024), שלוש פעמים ברציפות אלוף העולם (יוג'ין 2022, בודפשט 2023 וטוקיו 2025), סגן אלוף העולם (דוחה 2019), אלוף העולם באולם (גלאזגו 2024), 7 פעמים אלוף ארצות הברית (2016, 2017, 2019, 2021, 2022–2024) ושיאן העולם (מיוני 2021) בהדיפת כדור ברזל.

## ביוגרפיה
קראוזר נולד בפורטלנד, אורגון בן למשפחה של ספורטאים מצטיינים שעסקו באתלטיקה בענפי הזריקות. אביו, מיץ' קראוזר היה מחליף בזריקת דיסקוס באולימפיאדת לוס אנג'לס (1984). דודו, בריאן קראוזר, השתתף בשתי אולימפיאדות (סיאול 1988 וברצלונה 1992) בהטלת כידון, דוד נוסף, דין קראוזר הוא הודף כדור ברזל וזורק דיסקוס מצטיין, בן דוד, סם קראוזר, שיאן ארצות הברית לנוער בהטלת כידון ובן דוד נוסף, היילי קראוזר אף הוא מטיל כידון מצטיין.

באליפות העולם באתלטיקה לנוער שנערכה בברסנונה, איטליה ביולי 2009 זכה קראוזר בשתי מדליות, זהב וכסף. מדליית זהב, בהדיפת כדור ברזל (5 ק"ג) בשיא אליפות חדש של 21.56 מטר ומדליית כסף, בזריקת דיסקוס (1.5 ק"ג) בתוצאה של 61.64 מטר.

### 2016
#### אלוף אולימפי
באליפות ארצות הברית שנערכה ביוג'ין, אורגון ביולי 2016, ושימשה גם כמבחנים האמריקאיים לאולימפיאדת ריו דה ז'ניירו (2016), זכה קראוזר במדליית זהב בהדיפת כדור ברזל, לפני אלוף העולם ג'ו קובץ' (21.95 מטר) ודארל היל (21.63 מטר), תוך שהוא קובע שיא אישי חדש של 22.11 מטר. 

במשחקים האולימפיים עצמם הוא זכה במדליית זהב בהדיפת כדור ברזל, וקבע שיא אולימפי חדש של 22.52 מטר, לפני ג'ו קובץ' (21.78 מטר) ותומאס וולש מניו זילנד (21.36 מטר). כבר בהדיפה השנייה הוא עלה למקום הראשון בתחרות בשיא אישי חדש של 22.22 מטר, אותו שיפר בהדיפה השלישית בתוצאה של 22.26 מטר ובסך הכול קבע ארבע הדיפות טובות יותר מיתר המשתתפים בתחרות.

### 2017
באליפות ארצות הברית שנערכה בסקרמנטו, קליפורניה ב-25 ביוני 2017 זכה קראוזר בפעם השנייה ברציפות במדליית זהב בהדיפת כדור ברזל בשיא אליפות חדש ובתוצאת השנה בעולם של 22.65 מטר, לפני ג'ו קובץ' (22.35 מטר) וראיין ויטינג (21.54 מטר).

באליפות העולם שנערכה בלונדון אוגוסט 2017 סיים קראוזר במקום שישי בהדיפת כדור ברשל בתוצאה של 21.20 מטר.

### 2018
באליפות ארצות הברית שנערכה בדה מוין, איווה בסוף יוני 2018 הוא זכה במדליית כסף בהדיפת כדור ברזל בתוצאה של 20.99 מטר, אחרי דארל היל (21.57 מטר) ולפני קרטיס ג'נסן (20.87 מטר).

### 2019
בתחרות שנערכה באפריל 2019 בלונג ביץ', קליפורניה, קראוזר קבע בהדיפה החמישית בתחרות שיא אישי חדש של 22.74 מטר. עוד לפני כן, בהדיפה הרביעית, קבע תוצאה של 22.73 מטר.

באליפות ארצות הברית שנערכה בדה מוין, בסוף יולי אותה שנה הוא זכה בפעם השלישית במדליית זהב בתוצאה של 22.62 מטר לפני ג'ו קובץ' (22.31 מטר) ודארל היל (22.11 מטר).

#### סגן אלוף עולם
באליפות העולם שנערכה בדוחה, קטר ב-5 באוקטובר אותה שנה הוא זכה במדליית כסף בהדיפת כדור ברזל בשיא אישי של 22.90 מטר, אותו קבע בהדיפה השישית והאחרונה שלו, ס"מ אחד בלבד פחות מהמנצח ג'ו קובץ' (22.91 מטר) ולפני תומאס וולש שקבע את אותה תוצאה כמוהו 22.90 מטר. במקרה של שוויון, מדליית הכסף ניתנת להודף בעל התוצאה השנייה הטובה יותר, קרואזר הדף 22.71 מטר לעומת וולש שהדף 22.56 מטר.

### 2020
באליפות ארצות הברית באולם שנערכה באלבקרקי, ניו מקסיקו ב-15 בפברואר 2020 זכה קראוזר במדליית זהב בהדיפת כדור ברזל בשיא אישי חדש של 22.60 מטר, התוצאה השנייה בטיבה בכל הזמנים, 6 ס"מ אחרי שיא העולם של רנדי בארנס מארצות הברית (22.66 מטר).

בתחרות שנערכה במריאטה אטלנטה, ג'ורג'יה ב-18 ביולי הוא קבע בהדיפת כדור ברזל שיא אישי חדש של 22.91 מטר התוצאה השלישית בטיבה בכל הזמנים.

### 2021
#### שיאן עולם באולם
במסגרת ליגת האתלטיקה בארצות הברית שנערכה באולם בפאייטוויל, ארקנסו, ב-25 בינואר 2021 קבע קראוזר בהדיפת כדור ברזל שיא עולם חדש של 22.88 מטר, שיפור לשיא בן 32 השנים של רנדי ברנס מארצות הברית (22.66 מטר). בתחרות שנערכה באריזונה בחודש מאי, ניצח קראוזר עם שיא אישי חדש של 23.01 מטר, ובכך הפך לאדם השלישי בהיסטוריה שעובר את גבול 23 המטרים.
#### שיאן עולם
במבחנים האמריקאים לאולימפיאדת טוקיו שנערכו ביוג'ין, אורגון ב-18 ביוני קבע קראוזר בהדיפת כדור ברזל שיא עולם חדש של 23.37 מטר, שיפור לשיא העולם הוותיק בן 31 השנים של רנדי בארנס מארצות הברית (23.12 מטר). במשחקים האולימפיים עצמם הוא זכה במדליית זהב בפעם השנייה ברציפות בשיא אולימפי חדש של 23.30 מטר, לפני ג'ו קובץ' (22.65 מטר) ותומאס וולש (22.47 מטר).

### 2022
#### אלוף עולם
באליפות העולם שנערכה ביוג'ין ביולי 2022 הוא זכה במדליית זהב בהדיפת כדור ברזל בשיא אליפות חדש של 22.94 מטר, לפני ג'ו קובץ' (22.89 מטר) וג'וש אווטנד מארצות הברית (22.29 מטר).

### 2023
בתחרות שנערכה בלוס אנג'לס ב-27 במאי 2023 קבע בהדיפת כדור ברזל שיא עולם חדש של 23.56 מטר. באליפות העולם שנערכה בבודפשט, הונגריה הגן על תוארו וזכה במדליית הזהב בשיא אליפות חדש של 23.51 מטר, לפני לאונרדו פאברי מאיטליה (22.34 מטר) ובן ארצו ג'ו קובץ' (22.12 מטר).

### 2024
#### אלוף עולם באולם
באליפות העולם באולם שנערכה בגלאזגו הממלכה המאוחדת במרץ 2024 זכה במדליית זהב בהדיפת כדור ברזל בשיא אליפות חדש של 22.77 מטר, לפני תומאס וולש (22.07 מטר) ולאונרדו פאברי (21.96 מטר).

באולימפיאדת פריז שנערכה ב-3 באוגוסט אותה שנה הוא זכה בפעם השלישית ברציפות במדליית זהב בתוצאה של 22.90 מטר, לפני בן ארצו ג'ו קובץ' (22.15 מטר) ורג'ינדרה קמפבל מג'מייקה (22.15 מטר).

## שיאים אישיים
### אצטדיון
* הדיפת כדור ברזל: 23.56 מטר (2023), **[[שיאי עולם באתלטיקה|שיא עולם]]**
* זריקת דיסקוס: 63.90 מטר (2014)

### אולם
* הדיפת כדור ברזל: 23.38 מטר (2023), **[[שיאי עולם באתלטיקה#שיאי עולם באולם|שיא עולם]]**

## קישורים חיצוניים

## הערות שוליים

קטגוריה:אמריקאים ילידי אורגון
קטגוריה:פורטלנד: אישים
קטגוריה:הודפי כדור ברזל אמריקאים
קטגוריה:זורקי דיסקוס אמריקאים
קטגוריה:שיאני עולם באתלטיקה
קטגוריה:אלופי עולם באתלטיקה
קטגוריה:אלופים אולימפיים: הדיפת כדור ברזל (גברים)
קטגוריה:אתלטים באולימפיאדת ריו דה ז'ניירו (2016)
קטגוריה:הודפי כדור ברזל באולימפיאדת טוקיו (2020)
קטגוריה:זורקים אמריקאים באולימפיאדת טוקיו (2020)
קטגוריה:אלופים אולימפיים אמריקאים באולימפיאדת טוקיו (2020): אתלטיקה
קטגוריה:אתלטים אמריקאים באולימפיאדת פריז (2024)
קטגוריה:בוגרי אוניברסיטת טקסס באוסטין
קטגוריה:אורגון: אתלטים
קטגוריה:אמריקאים שנולדו ב-1992